22. schôdza NR SR - 11.deň - A. dopoludnia
Dátum: 2024-11-07
Poslanec: Matovič, Igor (SLOVENSKO)
Druh vystúpenia: Vystúpenie v rozprave

70. Čiže, ďakujem pekne. Tak ako som avizoval v úvodnom slove, predkladáme návrh novely zákona, ktorý určuje alebo rozširuje možnosti, kedy rodina môže čerpať alebo rodičia môžu čerpať na svoje deti daňový bonus. Áno, daňový bonus je v podstate zásluhová nejaká čiastka, ktorá sa, jej výška sa odvíja od výšky príjmu daňovníka, aby tam neboli nejaké zvláštne motivácie povedzme fiktívneho zamestnania sa ľudí a hneď by mali uplatnenú plnú výšku daňového bonusu. Túto zmenu sme zaviedli približne teda pred dvomi rokmi alebo niečo viac ako dvomi rokmi, lebo dovtedy to bolo, že stačilo zarobiť polovičku minimálnej mzdy a všetci mali v plnej výške, aj keď vo výške žobračenky, ale v plnej výške mali daňový bonus. Počas prvej, druhej, tretej Ficovej vlády daňový bonus dosahoval v priemere výšku okolo 21 eur. 21 eur ste si vážili výchovu detí, vy, ktorí ste tu vtedy boli alebo teda vy, ktorí ste nasledovníci tejto politickej garnitúry. My sme dokázali podporu na dieťa cez daňový bonus zvýšiť až na sedemnásobok v podstate tej vašej priemernej do výšky 140 eur. Hneď na začiatok chcem tých z vás, ktorí ste uverili bludom, ktoré šíri či už Robert Fico, alebo Pellegrini, teraz Šutaj Eštok, alebo ostatní politici z vládnej koalície a ktorými vás chcú tak uhraniť, aj samotných poslancov a hlavne, hlavne voličov, kde ospravedlňujete konsolidáciu, kde hovoríte, že to jednoducho my sme toľko peňazí rozflákali, že vy musíte začať šetriť. A ja vás nikoho nepodceňujem, že ste nevychodili alebo že ste neboli duchom prítomní na základnej škole, na prvom stupni základnej školy, iba taký jednoduchý test správnosti týchto tvrdení. My sme počas tých najväčších kríz, jaké Slovensko zažilo asi od španielskej chrípky alebo od I. svetovej vojny, to znamená covidu, Ukrajina, utečenecká kríza, energokríza, dosť slušná inflácia, všetko bolo treba sanovať a všetko bolo treba platiť. Počas tých kríz sme mali priemerný deficit 4 miliardy eur, čiže každý rok sme v priemere urobili dlh 4 miliardy eur a s tým dokázali napriek tomu teda, že sme financovali všetky tie krízy. Viete, koľko budete mať dlh napríklad vy tento rok, ktorý máte celý pod kontrolou? Alebo koľko vyrobíte dlh budúci rok, ktorý máte celý pod kontrolou napriek konsolidácii, ktorú ste schválili, napriek ožobračovaniu ľudí? Priemerku za minulý, tento a, alebo tento, budúci a ten ďalší rok budete mať 7 miliárd eur. Viete, o koľko percent je 7 miliárd viac ako 4 miliardy? To je o 75 %, budete ročne zadlžovať viac Slovenskú republiku, ako sme ju zadlžovali my počas tých najväčších kríz. A podotýkam, popri tom budete orať na vašich vlastných voličoch, na chrbtoch vašich vlastných voličov, popritom budete im pľuť do očí, lebo budete robiť presný opak toho, čo ste tým ľuďom pred voľbami sľúbili. Čiže ešte raz, inak, chronologicky, počas ťažkých kríz, keď bol Matovič pri štátnej kase, sme dokázali ufinancovať všetky krízy, áno, platiť aj tie vakcíny, aj testy, aj pomoc na Ukrajinu, aj kurzarbeity, to boli, 3,5 miliardy, čo sme platili ľuďom, lebo boli doma, nemali prácu vo firmách, aby ich firmy neprepustili. Aj energokrízu 3,5 miliardy len počas trebárs minulého roku, čo sme dali ľuďom na to, aby nepocítili nárast cien energií. Čiže miliardy, miliardy, miliardy, miliardy, miliardy eur sme pomáhali ľuďom, ekonomike, aby ekonomika fungovala a výsledok náš, keď tu si povieme, že je nula, tak výsledok náš bol mínus 4 miliardy. Štyri miliardy. Vy teraz po tom, ako ste tu schválili ožobráčenie, najväčšie ožobráčenie ľudí v histórii Slovenskej republiky, budete mať na budúci rok 7,6 miliardy. Nie, pardon, 6,8? (Rečník sa obrátil na spravodajcu. Reakcia spravodajcu.) 6,7 budúci rok, tento rok 7,8 alebo 7,6 miliardy. Čiže priemerka tento a budúci rok napriek tomu ožobračovaniu, ktoré ste schválili na ľuďoch, napriek zvýšeniu dépeháčky z 20 na 23 %, napriek tým 2,7 miliardám, ktoré im zoberiete za budúci rok a tým 1,4 miliardy, čo ste im zobrali už vlastne od tohoto roku, ale to je na každý rok schválené, takže dokopy to je už viac ako 4 miliardy, čo zoberiete ľuďom z peňaženky, napriek tomu budete mať dlh za budúci rok, ktorý urobíte pri hospodárení v štáte, o viac ako polovičku, teda o trištvrtinu vyšší, ako sme ho mali my počas všetkých tých kríz. Keď si aj vy sami alebo vaši voliči budú dávať otázku, že ako je to možné, dofrasa, však to nejako nevychádza, však vlastne teraz vládnu tí ľudia, ktorí nadávali na Matoviča, že nevie hospodáriť. Ako je možné, že on dokázal so štvormiliardovým dlhom rozdávať ľuďom miliardy každý jeden rok počas ťažkých kríz a jako je možné, že keď vy nemáte žiadnu krízu, dvakrát viac pomaly miniete a urobíte dlh, zadlžíte Slovenskú republiku, naše deti a vnúčatá. Rozdiel je veľmi jednoduchý. My sme nekradli. Môžte sa tam, pán, neviem, jak sa voláte, s bielymi vlasmi v okuliaroch v strede usmievať, koľko chcete. Ale viete, čo to je, keď si Šutaj Eštok ako minister vnútra zrazu vyberie za dodávateľa hasičskej techniky za 58 miliónov eur garážovú firmu, ktorá to v živote nerobila? To je krádež. A viete, od koho chcete, aby to zaplatili? Aby to zaplatili tie rodiny s deťmi, aby to zaplatili tí dôchodci, ktorým ste ukradli rodičovský dôchodok 300 miliónov eur, 338 eur v priemere na jedného dôchodcu, ktorý si dovolil vychovať poctivo svoje deti, ktoré pracujú na Slovensku a ktoré ste im takto lusknutím pršteka (rečník luskol prstami na pravej ruke) a pritlačením správneho tlačítka ukradli. To je to isté, jak keď si zoberiete zrazu, že si niekto objedná firmu a, čuduj sa svete, znova Šutaj Eštok, že si objedná firmu na šitie policajných uniforiem bez alebo s tak ušitými podmienkami, že môže to vyhrať len tá jedna vopred vybratá firma. To je to isté, ako keby ďalší váš minister, myslím, že sa volá Susko, minister spravodlivosti, zrazu vyberie firmu, od ktorej kúpi budovu na súd o 8 miliónov eur viac, ako tá ponuka bola v súťaži takto pred rokom. Osem, pardon, nie korún, 8 miliónov eur viac tú istú budovu od tej istej firmy ako pred rokom. A babka k babce, inak povedané desiatky miliónov k desiatkam miliónov a zrazu na konci je čo? Účet. Treba rozkradnúť, nakŕmiť naše gágory, nie? Však oligarchov, ktorí vás tu pestujú a kto sa má na to zložiť? Samozrejme, rodiny s deťmi. A čo naozaj považujem z vašej strany za perverzné (povedané so smiechom), že vozili ste si jak takú pojazdnú atrapu toho Kotiana z Jednoty dôchodcov, že vy normálne na hulváta okradnete aj tých dôchodcov. Vy na hulváta okradnete aj tých zdravotníkov, ktorí zachránili prdel a život vašemu premiérovi. Vy normálne za to hlasujete! Oni vám sem prídu s návrhom, že odmena pre tých zdravotníkov, však teda zachránili život tomu Ficovi, tak čo, čo im, ako im pridáme, no pridáme im tak, že im zoberieme. A ešte sa tu, včera tu bol (povedané so smiechom) minister zdravotníctva, ešte sa tu zavzdušňoval, že vlastne tým návrhom zákona on im pridáva. To, tá absurdita, tá groteska, ktorú vy si robíte vlastne z vašich vlastných voličov, krásne vypovedá o tom, čo vy si o vašich vlastných voličoch vlastne myslíte. Vy si naozaj myslíte, že váš volič, každý, seno žerie, že akúkoľvek hlúposť, akékoľvek seno, čo mu nadelíte, on to pekne spapká, zaďakuje. Vedzte, že tretina, možno štvrtina, pesimisticky, vašich voličov bude počúvať na argumenty a nie sú hlúpi, a táto štvrtina alebo tretina vašich voličov vás samých pochová. Tak ako sme dokázali argumentami týchto ľudí presvedčiť vo voľbách 2020, my ich presvedčíme aj v tých nasledujúcich voľbách a ja vás preto vyzývam, nerobte hlúposti, nerobte to. Majte odvahu! Povedzte Ficovi, nech klepne Kaliňákovi po prstoch, resp. po kšeftoch, a netlačte mu do gágora len tak 700 miliónov eur navyše. Však vy ste zároveň vašim voličom, tuto vidím pánov z národnej koalície, však to bola hlavná téma, ani náboj na Ukrajinu, nič, žiadne takéto, podpora Ukrajiny. Viete, pán, prepáčte, zabudol som, ale vedľa vás, myslím, Ševčík sa volá a vy ste? Neviem. Prepáčte mi, dobre? Pamätal som si to včera, ale zabudol som. Ale teda myslím, z tej, z tej slávnej trojky od Huliaka. Viete o tom, že Slovenská republika za vás, ako vy ste súčasťou koalície, približne dvojnásobne viacej dáva zbraní a nábojov na Ukrajinu, ako za nás? (Povedané so smiechom.) Ako za toho hnusného Hegera, za toho Ódora? Viete o tom, na čo sa vy, na čom ste vy účastní? Vaším gombíčkom, stláčaním, čoho sa zúčastňujete? A ja od vás očakávam, buďte odvážni. Prečo vy nepoviete, že páni, nerobte nejaké poza bučky kšefty o tom teda, že čo, kde, jako Huliaka, čo mu dáte alebo jak mu zalepíte oči. Buďte odvážni a povedzte, zastaviť alebo nebudete podporovať Kaliňákove kšefty, nebudete podporovať Šutaja Eštoka kšefty, ktorý ide po vás jak po údenom, viete, čo asi hovorím v zátvorke v tom, čo som teraz povedal, povedzte im, že im kšefty zastavíte, budete mať dokopy takú miliardu eur, ktorú bez problémov budete mať na tých dôchodcov, ktorým ste zobrali rodičovské dôchodky, budete mať na tie daňové bonusy, čo ste zobrali rodinám s deťmi. Dobre, asi vám nevyjde na tú dépeháčku, ale tak to už si budete musieť vysporiadať. Ale buďte trochu odvážni, lebo to s vami zostane. A ja vám hovorím, vy si teraz tu neužívajte, že vy teraz ste tu a vy tu teraz budete naveky a už to máte pod kontrolou. Môžte robiť čokoľvek, ale tá tretina vašich, štvrtina vašich voličov nie je hlúpa a tí budú počúvať argumenty a sami si to zrátajú, že im to nevychádza. Vy ste im sľúbili, ani náboj na Ukrajinu, žiadna podpora Ukrajiny, žiadne zbrane tam a ešte necháte Kaliňáka, aby sa chválil, že v Snine postavil závod za 350 miliónov eur na výrobu nábojov, ktorých 100 % pôjde na Ukrajinu. Ja som zástanca Ukrajiny a Rusov považujem za vrahov a Putina považujem za vraha, len podotýkam to, že ako oklamali vás vo vlastnej koalícii, lebo vy pri tej konsolidácii, aj pri tom štátnom rozpočte im všetky tieto svinstvá voči vašim voličom, lebo vaši voliči uverili, že to tak nebude, vy im to schvaľujete. A vy normálne nechávate, prepáčte, že použijem ten Leninov výraz alebo Leninovi sa pripisuje, vy zo seba nechávate robiť užitočných idiotov. Ja viem, že Huliak sa teraz už zježil a povedal si, že už to nebude robiť, ale ja zase by som veľmi rád, aby ste vybojovali niečo seriózne pre ľudí. A podľa mňa postaviť to, ja keby som vaša skupinka v tej koalícii, tak poviem, že páni, dámy, žiadne také, že vy budete od nás chcieť, aby sme okrádali dôchodcov, ten rodičovský dôchodok späť, žiadne také, že aby sme tu okrádali rodiny s deťmi, ten daňový bonus späť, lebo toto ste nič z toho nesľúbili. A ešte raz poviem, ak by to bolo o tom, že Matovič robil dlh ročný štyri miliardy pri financovaní všetkých kríz a vy na základe tej konsolidácie budete robiť nula alebo jednoducho ten dlh znížite, tak potom poviem, no dobre, no tak teda rozhodli ste sa podviesť voličov, ale teda zrejme tie verejné financie sú pre vás dôležitejšie a robíte teda dobrú vec, nabrali ste odvahu. Ale v skutočnosti tým, že budúci rok budete mať dlh 6,7 miliardy eur, čo 6,7 miliardy eur je o viac ako 60 %, ako som robil v priemere dlh ja pri financovaní všetkých kríz, tak vy sa konsolidáciou, to znamená ožobračovaním ľudí len podujímate na tom, aby ste vytvorili kašičku, kašičku (povedané so smiechom), kasičku pre Kaliňáka, Šutaja Eštoka a ostatných zlodejov v koalícii. A vám zalepia oči s rôznymi sprostosťami, možno vám Fico naleje Colu na Úrade vlády, dá vám pocit dôležitosti, pánovi Huliakovi alebo ostatným... (Prerušenie vystúpenia predsedajúcim.)